Tamaki mahsulotlari uchinchi, alkogollar to‘rtinchi. 2021-yil bo‘yicha aksiz solig‘i tushumlari e’lon qilindi

2021-yilda aksiz solig‘i tushumlari 2020-yil bilan solishtirganda 1,4 trln so‘mga oshdi va 13,1 trln so‘mni tashkil etdi. Bu haqda Moliya vazirligining davlat budjeti daromadlarining ijrosi bo‘yicha dastlabki natijalaridan ma’lum bo‘ldi.

Tushumlarning oshishi, asosan 2021-yil fevral va oktabr oylarida soliq stavkalarini o‘rtacha 15 foizga indeksatsiya qilinishi hisobiga ta’minlandi. Bunda alokogol mahsulotlari bo‘yicha aksiz solig‘i tushumlari, stavkalarning indeksatsiya qilinishiga qaramasdan 2020-yil darajasida saqlanib qoldi.
Tamaki mahsulotlariga nisbatan aksiz solig‘i 2020-yilga qaraganda 400 mlrd so‘mga oshib 1,9 trln so‘mga yetdi. Tabiiy gaz bo‘yicha bu ko‘rsatkich 0,7 trln so‘mga o‘sdi va 4,3 trln so‘mni tashkil qildi. Benzin, dizel va gaz uchun aksiz solig‘i 0.8 trln so‘mga oshdi va 2,8 trln so‘m bo‘ldi. 
Import qilishda undiriladigan aksiz solig‘i keskin kamayib, 858 mlrd so‘mdan 307 mlrd so‘mga tushib ketdi. Bundan tashqari mobil aloqa xizmatlarida ham bu ko‘rsatkich 0,1 trln so‘mga kamaydi.

Import qilishda aksiz solig‘i tushumining kamayishi uning 2020-yil 1-avgustdan — transport vositalari uchun hamda 2021-yil 1-yanvardan — 73 ta tovar pozitsiyasi (oziq-ovqat, elektr texnika tovarlari va boshqalar) uchun bekor qilinishi bilan bog‘liq. 
Ushbu sabablarga ko‘ra aksiz solig‘i solinadigan mahsulotlarni import qilish hajmi 978,6 mln AQSH dollaridan 557,6 mln AQSH dollarigacha qisqardi. Shu bilan birga, alohida turdagi tovarlar bo‘yicha aksiz solig‘i bekor qilinishi ularning rasmiy importini qonuniylashtirishga imkon berdi. Bunda, masalan 2021-yilda kolbasa mahsulotlari importi 2020-yilga nisbatan deyarli 4 baravarga o‘sgan.
Avvalroq O‘zbekistonda 1-apreldan boshlab chet eldan olib kiriladigan tibbiy jihozlar QQS va bojxona bojidan ozod qilinishi xabar berilgan edi.